C. Geijer & Co.

A/S C. Geijer & Co. ble stiftet i Kristiania i 1869 av Carl Axel Geijer fra Sverige for å drive engroshandel med jern og andre metaller. Firmaet ble solgt i 1900 til Carl Johan Aasgaard. I 1908 ble datterselskapet Den Norske Jernsengfabrik A/S opprettet, og samtidig begynte man med gjerdeproduksjon. Fra 1918 begynte firmaet også med produksjon av bil- og busskarosserier og reservedeler til biler. I 1923 skiftet selskapet navn til C. Geijer & Co’s Bilfabrik AS, og begynte samme år arbeidet med å lage en egen bilmodell.

Bilproduksjon

Den første prototypen ble presentert for offentligheten i slutten av 1923.  Motoren var en amerikansk, firesylindret enhet fra firmaet Hershell-Spillmann, og hadde 34 hestekrefter, Bosch magnettenning og Stromberg eller Zenith forgasser. For- og bakaksel var fra Timken og girkasse fra Mechanics Machine Co. med tre hastigheter forover, samt revers. Den hadde mekaniske bremser og kun på bakhjulene. Teknisk var bilen bygget nokså lik amerikanske biler fra den tiden, men den var noe tyngre og kraftigere. Karosseriet var bygd opp av norsk bjerk, beslått med solide jernplater og helsveiset, innvendig trukket med bøffelskinn. Fabrikken bygde cirka fem biler av denne typen mellom 1923 og 1926. De fleste endte opp som drosjer i Oslo. 
Høsten 1926 presenterte Geijer en ny og forbedret bilmodell. Den ble første gang vist på utstillingen Norges Varemesse på Frogner Stadion i Oslo. Bilen hadde fire- eller seks-sylindret motor fra det amerikanske selskapet Lycoming, Delco-Remy tenning og Schebler forgasser. For- og bakaksel var fra Salisbury Axle Co. Den  hadde hydrauliske bremser på alle fire hjul, noe som var uvanlig moderne i 1926. I 1928 ble også en modell med åttesylindret Lycoming-motor vist fram på en bilutstilling på Frogner stadion.  Det skal ha blitt produsert ca 20  biler med Lycoming-motorer mellom 1926 og 1930. 
Produksjonstallene er usikre. Ingen informasjon fra fabrikken er bevart. Ifølge Vegdirektoratets arkiver ble det registrert 24 Geijer i Norge. Når man legger til prototypen fra 1923, ble det dermed trolig produsert 25 biler totalt. Man kjenner ikke til at det har overlevd noen komplette biler til dag, men det finnes noen deler hos forskjellige veteranbilentusiaster.

Karosseriproduksjon

Bilproduksjonen var ikke spesielt lønnsom, og det var vanskelig å konkurrere med amerikanske biler med høye produksjonstall og lavere priser. Produksjonen av karosserier for busser gikk bedre. På få år ble Geijer en av landets ledende produsenter av busskarosserier. Mellom 1921 og 1930 skal det ha blitt produsert omkring 300 busskarosserier på forskjellige understell (bl.a. Scania-Vabis, Krupp og Studebaker). Den største kunden var Ingeniør M. O. Schøyens Bilcentraler A/S i Oslo, som kjøpte minst 56 busser.

Tilbake til gjerdeproduksjon

Våren 1930 eksproprierte  Oslo kommune en del av fabrikkens tomt i St. Halvards gate 35-39. All produksjon av biler og busskarosserier måtte innstilles, og fabrikken gikk tilbake til produksjonen av gjerder og porter, som var mindre plasskrevende. Dette pågikk i mange år, og i 1983 ingikk bedriften samarbeid med Trondhjems Jernindustri. Men selskapets finansielle situasjon forverret seg utover i 1980-årene, og i 1989 solgte Trondhjems Jernindustri Geijer til det svenske Gunnebo.